ÜMUMDÜNYA ƏDALƏT EVİ

5 dekabr 2013

Dünya bəhailərinə

Sevgili dostlar,

Həzrət Əbdül-Bəha, düz yüz il bundan əvvəl bu gün, Onun Misirə və qərbə etdiyi “yeni bir epoxa başladan səyahətləri” başa çatdıqdan sonra Müqəddəs Torpağa qayıdanda, eynilə, səyahətə çıxdığnda olduğu kimi, hər cür mərasim və ya qarşılama tədbirini yaxın buraxmamışdı. Lakin Onun gedişi ilə gəlişi arasında Bəhai tarixinin, Şövqi Əfəndinin sözlərinə görə, “şanlı bir səhifəsi olan” həlledici dövr başlamışdı ki, bu zaman “qərbin münbit torpaqlarına” “Əhdin Mərkəzinin Öz əli ilə” “xəyala belə gəlməyən imkan toxumları” səpilmişdi.

Həzrət Əbdül-Bəhanın bu səyahətlərinə və görüşdüyü insanlar üzərindəki təsirinə dair hekayələr çoxdur. Bəzi insanlar gəmi ilə, piyada, hətta qatar vaqonları altında Onu görmək arzusunun təkanı ilə qeyri-adi uzaqlıqdan məsafələr qət edərək öz adlarını gələcək nəsillərin yetişkinlərinin və uşaqlarının yaddaşına həkk etmişlər. Sevgili Ağaları ilə çox qısa, hətta bir kəlmə söz belə kəsilməmiş görüşdən dəyişilənlərin bəyanları insanı riqqətə gətirməkdə davam edir. Onun qəbul etdiyi çoxsaylı ziyarətçilərin – kasıb olsun ya zəngin, ağ olsun ya qara, yerli olsun ya mühacir – o geniş sırasında Atasının Dininin ümumdünya miqyası aşkar bir şəkildə görünürdü. Bu dövrdə Həzrət Əbdül-Bəhanın nələrə nail olduğunun tam miqyasını layiqincə qiymətləndirmək mümkün deyil. Onun əkdiyi və həyatının sonuna qədər apardığı uzun yazışmaları ilə yetkinlik dərəcəsinə çatdırmaq üçün bəslədiyi bir çox toxum, milli bəhai administrasiyasının ilk strukturlarını dəstəkləyərək və Ağanın ilahi təlimlərin hər bir şəhər və sahilə çatdırılması arzusunu həyata keçirmək üçün hərəkət edərək qarşıdan gələn illərdə böyük həcmli işləri üzərinə götürməyə qabil olan möhkəm icmaların simasında çiçək açacaqdı.

Əlbəttə, dostlar bu bir əsrlik dövrdə bu məqamları xatırlamış və bundan daha da çox şeylər etmişlər. Bizim ümid etdiyimiz kimi, onlar Ağanın verdiyi güclü örnəkdən və zamana tabe olmayan nəsihətlərindən ilhamlanaraq diqqətlərini qarşılarındakı vəzifələrə yönəltmişlər. Biz bunu görməkdən xüsusilə məmnun olmuşuq ki, uşaqların və yeniyetmələrin ruhani təlim-tərbiyəsi üçün qoyulan səylər necə də çiçəklənmişdir. Hər bir ölkədə möminlik həyatının kollektiv bir cəhəti olan dua görüşləri artmaqda ikən, Birləşmiş Ştatlara səyahəti zamanı əhəmiyyətini Həzrət Əbdül-Bəhanın o qədər qətiyyətlə vurğuladığı Məşriqül-Əzkar təsisatının qurulması işi səkkiz ölkədə irəli getməkdədir. Cəmiyyətin həyatına Bəhai icmasının, onu hər cür rəsmi və qeyri-rəsmi söhbətlərə yeni bir baxış verməyə qabil edərək, getdikcə daha da çox daxil olması, həzrət Əbdül-Bəhanın əsrin ehtiyaclarına göstərdiyi dərin qayğının əks-sədasını verir. Fəaliyyətin miqyas və intensivliyinin yaratdığı tələblərin daha da kəskin hiss edildiyi klasterlərdə tədrici və səbirlə baş verən öyrənmə prosesi ilə daha mürəkkəb koordinasiya sxemi meydana çıxmaqdadır. Dünyanın bəzi regionlarında, harada ki, təsisatlar xüsusi təşəbbüsləri idarə edirlər, şövqlü pionerlər axını dayanıqlı böyümənin təməlini möhkəmlətməkdə və icmanın nail ola biləcəyi şeylərin miqyasını genişləndirməkdə kömək edirlər. Genişlənmə və möhkəmlənmə işi fədakarlıq meydanında bir çox yollarla Həzrət Əbdül-Bəhanın ardınca gedən saysız-hesabsiz ruhların yorulmaz əməyi ilə irəli gedir. Dünya miqyaslı bir icmanın, əhalinin Həzrət Bəhaullahın müəyyən etdiyi baxışa doğru hərəkatında yardım etmək qabiliyyətinin artması On Birinci Beynəlxalq Bəhai Qurultayında bariz bir şəkildə özünü göstərdi. Elə həmin qabiliyyət *Öyrənmənin Ön Hüdudları* filmində canlı şəkildə nümayiş etdirilmiş və *Öyrənmənin Ön Hüdudlarından Bəsirətlər* sənədində təfərrüatlı bir şəkildə araşdırılmışdır ki, bu da yalnız böyümənin dinamikası üzərində deyil, həm də bir çox sosial xəstəliklərin səbəblərini kökündən aradan qaldırmaq vasitələri üzərində dərindən düşünməyə vadar etmişdir. Və bu üçillik dövrün son aylarında Ağanın Simasında misilsiz bir formada öz təcəssümünü tapan insanlığa xidmət çağırışına indiki nəslin necə cavab verməsi özünü heyranedici bir şəkildə göstərdi: səksən mindən çox gənc dörd aylıq bir müddətdə yer kürəsinin dörd bir yanına səpələnmiş yüzdən çox yerdə baş tutan konfranslarda bir araya gəldilər.

Hər birinin özünəməxsus xüsusiyyətləri olsa da, bütün konfransların əsas cəhətləri müştərək idi – hazırlıqları səciyyələndirən təfərrüatlı diqqət, hər bir yığıncaqda hiss edilən düşüncə birliyi və oradan meydana çıxan enerji. Konfranslarda iştirak etmək üçün iştirakçıların qoyduqları gərgin səylərdə onların dərin özünü həsretmə hisslərini görmək olar. Bəziləri kasad mənbələrdən zəruri vəsait toplaya bilmək üçün böyük fədakarlıqla işləmişdilər; digər hallarda bu tədbirlərin nəcib məqsədini və faydalı təbiətini izah edərək dostlar onların keçirilməsi üçün hakimiyyətdən xüsusi icazə almışdılar. Bir halda iştirakçıları toplamaq üçün gəmiləri marşrutu dəyişməyə inandırarkən, digər halda bəzi gənclər toplantı yerinə gəlmək üçün günlərlə piyada yol qət etmişdilər. Yaranan bəsirətlər barədə hesabatlar, açılıb üzə çıxan yaradıcılıq, hər bir tədbirdə ifadə edilən təsirli etiraflar, bunlardan da üstün, xidmət hərəkətlərinə verilən təkan onu göstərir ki, iştirakçılar, dostluq həyəcanından və böyük sayda insanların bir arada olmasından doğan şeylərdən daha çox, daha sağlam və davamlı, kökləri daha dərin olan ruhani güclərdən təsirlənmişdilər. Bu daha da ürəkləndiricidir ki, on minlərlə gənc bayağılıqlara təslim olmaq istəməyərək və yaxud asan və rahat olan şeyləri seçməyərək, genişlənən bir söhbətin və necə bir uzlaşmış həyat yaşamaq, ruhani və sosial transformasiya vasitəsi olmaqla bağlı dərin nəticələrə gətirib çıxaran bir hərəkət modelinin ağuşuna gətirilmişdir. Belə böyük sayları səfərbər etmək və yönəltmək və onlara kömək etmək məqsədilə fasilitator dəstələri hazırlamaq üçün təsisatlardan bu konfransların tələb etdiyi yeni əməkdaşlıq səviyyələri; icma iştirak çevrəsini genişləndirdikcə və belə etməyin dərin təsirlərinə şahid olduqca ondan tələb olunan cani-dildən qoyulan kollektiv səy; konfrans materiallarından mənimsənilmiş anlayışlardan istifadə edərək yüz minlərlə insana çıxmaq üçün çalışan on minlərlə insana qoşulmuş fərdlərin göstərdikləri ciddi öhdəlik hissi – bütün bunlar birlikdə, Beşillik Planın uğurunun asılı olduğu üç protaqonistin qabiliyyətində nəzərə çarpan bir yüksəlişə töhfə vermişdir. Və biz, gənclərin bu irəliləyişin ön sıralarında olduqlarını etiraf edərkən, bu irəliləyişin fərqləndirici xüsusiyyəti, icmanın bir nəfər kimi bu fenomeni dəstəkləmək, təşviq etmək və müdafiə etmək üçün ayağa qalxmasıdır, və bu icma indi özünü qarşılıqlı asılı üzvi bir bütöv kimi, bu günün təxirəsalınmaz vəzifələrini qarşılamaq üçün daha hazır görməkdən fərəh içindədir.

Bütün bunları nəzərə aldıqda, bu inkişafların dəstələrlə daxilolma prosesinin irəlilədilməsində əvvəllər heç vaxt yaşanmamış bir təzahür olduğunu tərəddüdsüz bir şəkildə etiraf edirik.

Biz hər kəsi İsmi-Əzəmin icmasının məşğul olduğu, məqsədini Həzrət Əbdül-Bəhanın öz səyahətləri zamanı o qədər tez-tez vurğulamağa çalışdığı bir səyin əhəmiyyəti üzərində dərindən düşünməyə və onun nəticəsinə öz töhfələrini vermək üçün özlərini bir daha bu işə həsr etməyə çağırırıq. Həzrət Əbdül-Bəha bir auditoriya müraciət edərək onları belə təşviq etmişdi: “Allahın xeyir-bərəkətinin işlək kanalları olmaq üçün bütün qəlbinizlə səy qoyun. Bunu mən sizə deyirəm, zira O sizi bütün dünyaya sevgi çarçıları olmaq, insana Onun ruhani bəxşişlərinin daşıyıcıları, yer üzündə birlik və razılığın yayılması məqsədilə vasitələr olmaq üçün seçmişdir”. “Əgər,” – başqa bir tədbirdə O buyurmuşdu – “Allah istərsə, bu yer dünyası İlahi izləri görə biləcəyimiz bir güzgüyə çevrilər və yeni bir yaradılışın təməl keyfiyyətləri insan qəlbində parlayan sevginin gerçəkliyindən əks olunar”. Bütün səyləriniz bu məqsəd istiqamətində olsun. Beşillik Planın ikinci yarısında Əmrin cəmiyyətqurucu gücü böyümə proqramlarının başladılmasına, möhkəmləndirilməsinə və ya genişləndirilməsinə ehtiyac olan minlərlə klasterlərdə açılaraq üzə çıxmalıdır. Bəhai təsisatlarının və onların agentliklərinin qarşısında dayanan meydanoxuyucu məsələ, indiyədək ruhani təlim-tərbiyə prosesinə nə dərəcədə cəlb olunmasından asılı olmayaraq, yaxşı dünya barədə saf və coşğun bir arzu bəsləyən hər kəsi müşayiət etmək üçün vasitələri təmin etmək və daha canlı və çiçəklənən icmaların qurulmasında o arzunu qaynayıb artan əməli addımlara çevirməkdə onlara kömək etməkdir. Bu anda, getdikcə artan məsuliyyəti üzərinə götürməyə hazır olan gənc bir nəslin haqqı ilə ortalığa çıxması necə də yerinə düşür, çünki hazırkı işə onun töhfəsinin qarşıdakı aylar və illərdə həlledici olması özünü göstərəcəkdir. Müqəddəs Astanadakı dualarımızda bu əzəmətli təşəbbüsdə iştirak edəcək, başqalarının həqiqi rifahını öz rahatlıq və əyləncəsindən üstün tutacaq, gözlərini necə olmağın qüsursuz bir nümunəsi olan həzrət Əbdül-Bəhaya dikmiş hər kəsə kömək edib saxlaması üçün biz Qüdrətli Allaha dua edib yalvaracağıq; ki, “qaranlıqda gedənlər aydınlığa çıxsınlar” və “kənarda qalanlar Mələkutun yaxın çevrəsinə daxil olsunlar”.

[İmzalanmışdır: Ümumdünya Ədalət Evi]